
REFERAT

privind aprobarea cotei-părţi ce revine Municipiului Timişoara, în calitate de proprietar, din veniturile realizate prin închirierea stâlpilor pentru servicii de  publicitate aflaţi în administrarea Regiei Autonome de Transport Timişoara
            Prin HCLMT nr. 108/27.03.2012 serviciul de transport public local de persoane prin curse regulate s-a dat în administrare Regiei Autonome de Transport Timişoara. 

Bunurile proprietate publică şi/sau privată a Municipiului Timişoara din  componenţa sistemelor de utilităţi publice utilizate pentru prestarea serviciului de transport public local de persoane prin curse regulate sunt date în administrarea şi exploatarea Regiei Autonome de Transport Timişoara prin hotărâri ale Consiliului Local.
Prin adresa cu nr. 9979/19.06.2014, Regia Autonomă de Transport Timişoara solicită promovarea unui proiect de hotărâre prin care să se reglementeze cota parte ce revine Municipiului Timişoara din veniturile obţinute de Regia Autonomă de Transport Timişoara prin închirierea stâlpilor în urma montării de sisteme publicitare pe aceştia.

Regia Autonomă de Transport Timişoara intenţionează să externalizeze activitatea de urmărire, supraveghere şi control a sistemelor de publicitate,  printr-un contract de închiriere a stâlpilor aflaţi în administrarea acesteia unui operator economic. Prin externalizarea activităţii şi închirierea stâlpilor către un operator economic, Regia Autonomă de Transport Timişoara:

· va administra mai eficient această activitate;

· va elimina pirateria din sistemul de publicitate;

· va reduce cheltuielile de mentenanţă, respectiv urmărirea, supravegherea şi controlul sistemului de publicitate amplasat pe stâlpii acestei;

· fiind o activitate conexă activităţii de bază, nefiind prioritară pentru regie, personalul afectat de această activitate va fi relocat în cadrul altor compartimente.

Potrivit art. 868 alin. (2) din Codul Civil, titularul dreptului de administrare poate folosi şi dispune de bunul dat în administrare în condiţiile stabilite de lege.

       
În conformitate cu prevederile Legii  nr. 213/17.11.1998 privind proprietatea publică şi regimul juridic al acesteia, închirierea bunurilor proprietate publică se poate realiza de către titularul dreptului de proprietate sau de către administratorul acestora, cu aprobarea Consiliului Local, în condiţiile legii. 
        
Luând în considerare art. 16 din Legea nr. 213/1998 privind proprietatea publică şi regimul juridic al acesteia “sumele încasate din închirierea bunurilor proprietate publică se fac venit la bugetul de stat sau bugetele locale, iar “administratorul  are dreptul să încaseze din chirie o cotă – părte între 20 – 50 %, stabilită prin hotărâre de aprobare a consiliului local”. 

Consiliul de Administraţie al Regiei Autonome de Transport Timişoara, prin Hotărârea nr. 80/12.06.2014, a aprobat încheierea unui contract cu Advertising Printing Association având ca obiect darea spre închiriere a unor stâlpi aflaţi în administrarea acesteia în scop publicitar.
Stâlpii din reţeaua de contact tramvai şi troleibuz aflaţi în administrarea Regiei Autonome de Transport, fac parte din mijloacele fixe înscrise în evidenţa tehnico-operativă a Municipiului Timişoara, sub denumirea de linii cale şi reţea contact. 
În baza celor de mai sus Regia Autonomă de Transport Timişoara va vira cota parte ce revine Municipiului Timişoara, stabilită de către Consiliul Local, în momentul încasării plăţii de la operatorul economic căruia i se va atribui contractul de închiriere. Cota -parte ce revine Regiei Autonome de Transport Timişoara va fi utilizată pentru întreţinerea, reparaţia şi înlocuirea stâlpilor care nu mai au o stare tehnică corespunzătoare.
       
Având în vedere cele mai sus menţionate propunem spre  aprobare de către Consiliul Local al Municipiului Timişoara:
· încheierea unui contract de închiriere între Regia Autonomă de Transport Timişoara şi un operator economic având ca obiect gestionarea serviciului de publicitate pe stâlpii aflaţi în administrarea acesteia. Modelul contractului de închiriere şi operatorul economic cu care se va încheia acesta, vor fi aprobate de Consiliul de Administraţie al Regiei Autonome de Transport Timişoara.
· stabilirea cote-părţi, fără TVA, ce revine Municipiului Timişoara din gestionarea serviciului de publicitate pe stâlpii aflaţi în administrarea regiei; 
· plata către Municipiul Timişoara va fi efectuată de Regia Autonomă de Transport Timişoara  după încasarea acesteia de la operatorul economic.

